CELEX: 32016D2004
Language: sk
Date: 2016-11-14 00:00:00
Title: Vykonávacie rozhodnutie Komisie (EÚ) 2016/2004 zo 14. novembra 2016, ktorým sa mení vykonávacie rozhodnutie 2013/780/EÚ, ktorým sa stanovuje výnimka z článku 13 ods. 1 bodu ii) smernice Rady 2000/29/ES, pokiaľ ide o odkôrnené rezivo zo stromov Quercus L., Platanus L. a Acer saccharum Marsh. s pôvodom v Spojených štátoch amerických [oznámené pod číslom C(2016) 7181]

16.11.2016   
            
            
               SK
            
            
               Úradný vestník Európskej únie
            
            
               L 308/62
            
         VYKONÁVACIE ROZHODNUTIE KOMISIE (EÚ) 2016/2004
   zo 14. novembra 2016,
   ktorým sa mení vykonávacie rozhodnutie 2013/780/EÚ, ktorým sa stanovuje výnimka z článku 13 ods. 1 bodu ii) smernice Rady 2000/29/ES, pokiaľ ide o odkôrnené rezivo zo stromov Quercus L., Platanus L. a Acer saccharum Marsh. s pôvodom v Spojených štátoch amerických
   
      
         [oznámené pod číslom C(2016) 7181]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 15 ods. 1 druhú zarážku,
   keďže:
   
               (1)
            
            
               Smernicou 2000/29/ES sa stanovujú ochranné opatrenia proti zavlečeniu organizmov škodlivých pre rastliny alebo rastlinné produkty z tretích krajín do Únie. Článkom 1 vykonávacieho rozhodnutia Komisie 2013/780/EÚ (2) sa stanovuje výnimka z ochranných opatrení podľa smernice 2000/29/ES a dovoľuje členským štátom povoliť do 30. novembra 2016 vstup odkôrneného reziva zo stromov Quercus L., Platanus L. a Acer saccharum Marsh. s pôvodom v Spojených štátoch amerických na svoje územie bez toho, aby boli sprevádzané rastlinolekárskym osvedčením za predpokladu, že toto drevo spĺňa podmienky stanovené v prílohe k uvedenému vykonávaciemu rozhodnutiu.
            
         
               (2)
            
            
               Vykonávacím rozhodnutím Komisie (EÚ) 2015/893 (3) sa stanovujú požiadavky na vstup odkôrneného reziva zo stromov Platanus L. a Acer spp. s pôvodom v tretích krajinách na územie Únie. Tieto požiadavky sa považujú za nevyhnutné z hľadiska fytosanitárnej ochrany územia Únie pred organizmom Anoplophora glabripennis (Motschulsky), pričom by sa žiadna výnimka z nich by nemala považovať za opodstatnenú. Odkôrnené rezivo z týchto druhov by preto viac nemalo byť predmetom výnimky stanovenej vo vykonávacom rozhodnutí 2013/780/EÚ.
            
         
               (3)
            
            
               Z informácií, ktoré členské štáty pravidelne poskytujú Komisii, možno konštatovať, že uplatňovanie osobitných podmienok stanovených v prílohe k vykonávaciemu rozhodnutiu 2013/780/EÚ je dostatočné na to, aby sa zabránilo zavlečeniu škodlivých organizmov do Únie. Členské štáty by mali naďalej uplatňovať tieto podmienky v súvislosti s odkôrneným rezivom zo stromov Quercus L. s pôvodom v Spojených štátoch amerických. Z posúdenia technických informácií, ktoré predložili Spojené štáty americké, vyplýva, že program certifikácie spíleného reziva z tvrdého dreva sušeného v sušiarni (Kiln Drying Sawn Hardwood Lumber Certification Program) uvedený v článku 2 ods. 3 vykonávacieho rozhodnutia 2013/780/EÚ funguje účinne.
            
         
               (4)
            
            
               Preto by sa povolenie uplatňovať výnimku, ktorá platí pre odkôrnené rezivo zo stromov Quercus L. s pôvodom v Spojených štátoch amerických, malo predĺžiť do 31. decembra 2026 s cieľom zamedziť akémukoľvek zbytočnému narušeniu obchodu s týmto drevom.
            
         
               (5)
            
            
               Vykonávacie rozhodnutie 2013/780/EÚ by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Zmena vykonávacieho rozhodnutia 2013/780/EÚ
   Vykonávacie rozhodnutie 2013/780/EÚ sa mení takto:
   
               1.
            
            
               Článok 1 sa nahrádza takto:
               „Článok 1
               Odchylne od článku 13 ods. 1 bodu ii) smernice 2000/29/ES sú členské štáty oprávnené povoľovať vstup odkôrneného reziva zo stromov Quercus L. s pôvodom v Spojených štátoch amerických, na ktoré sa vzťahuje jeden z číselných znakov KN a opis uvedený v oddiele I ods. 6 časti B prílohy V k uvedenej smernici, na svoje územie, a to bez priloženého rastlinolekárskeho osvedčenia a za predpokladu, že toto drevo spĺňa podmienky stanovené v prílohe k tomuto rozhodnutiu.“
            
         
               2.
            
            
               V článku 3 sa dátum „30. novembra 2016“ nahrádza dátumom „31. decembra 2026“.
            
         Článok 2
   Adresáti
   Toto rozhodnutie je určené členským štátom.
   
      V Bruseli 14. novembra 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Vykonávacie rozhodnutie Komisie 2013/780/EÚ z 18. decembra 2013, ktorým sa stanovuje výnimka z článku 13 ods. 1 bodu ii) smernice Rady 2000/29/ES, pokiaľ ide o odkôrnené rezivo zo stromov Quercus L., Platanus L. a Acer saccharum Marsh. s pôvodom v Spojených štátoch amerických (Ú. v. EÚ L 346, 20.12.2013, s. 61).
   
      (3)  Vykonávacie rozhodnutie Komisie (EÚ) 2015/893 z 9. júna 2015 týkajúce sa opatrení proti zavlečeniu organizmu Anoplophora glabripennis (Motschulsky) do Únie a jeho rozšíreniu na jej území (Ú. v. EÚ L 146, 11.6.2015, s. 16).